Document ID: 31984R0896

31984R0896
L 091/71
JURNALUL OFÍCIAL AL UNIUNII EUROPENE
REGULAMENTUL (CEE) NR. 896/84 AL COMISIEI
din 31 martie 1984
privind instituirea unor dispoziții suplimentare în ceea ce privește acordarea restituirilor la export în sectorul laptelui și produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 804/68 al Consiliului din 27 iunie 1968 privind organizarea comună a pieței în sectorul laptelui și produselor lactate (1), modificat ultima dată de Regulamentul (CEE) nr. 856/84 (2), în special articolul 17 alineatul (4),
având în vedere Regulamentul (CEE) nr. 876/68 al Consiliului din 28 iunie 1968 de stabilire, în sectorul laptelui și al produselor lactate, a normelor generale de acordare a restituirilor la export și a criteriilor de fixare a valorii lor (3), modificat ultima dată de Regulamentul (CEE) nr. 2429/72 (4), în special articolul 6 alineatul (3),
întrucât, conform Regulamentului (CEE) nr. 876/68, restituirile pentru produsele menționate în articolul 1 din Regulamentul (CEE) nr. 804/68 exportate ca atare trebuie fixate luând în considerare anumite elemente; întrucât unul dintre aceste elemente este prețul produselor lactate pe piața Comunității;
întrucât, în cazul în care prețurile de intervenție ale produselor lactate sunt majorate la începutul unui nou an de comercializare, prețurile produselor lactate fabricate după această dată sunt în mod normal afectate de majorarea prețurilor de intervenție; întrucât, în acest caz, ar putea fi necesar să se majoreze restituirile; întrucât, în cazul în care prețurile de intervenție sunt diminuate la începutul unui nou an de comercializare, prețurile produselor lactate pot fi afectate, astfel încât poate fi necesară reducerea restituirilor; întrucât, cu toate acestea, ar trebui limitată aplicarea noilor restituiri la produsele lactate fabricate în cursul noului an de comercializare; întrucât, din acest motiv, se poate fixa, în funcție de data de fabricație a produsului în cauză, o valoare diferențiată a restituirii pentru același produs și pentru aceeași destinație;
întrucât trebuie, în consecință, abrogat Regulamentul (CEE) nr. 1420/83 al Comisiei din 2 iunie 1983 privind instituirea unor dispoziții suplimentare în ceea ce privește acordarea restituirilor la export în sectorul laptelui și produselor lactate (5);
întrucât măsurile prevăzute de prezentul regulament sunt conforme cu avizul Comitetului de gestionare pentru lapte și produse lactate,
ADOPTĂ PREZENTUL REGULAMENT:
Articolul 1
(1) În cazul în care, la începutul unui nou an de comercializare a laptelui, se fixează două valori ale restituirilor pentru același produs și pentru aceeași destinație, acordarea celei mai mari valori a restituirii poate fi condiționată de furnizarea dovezii că produsul exportat a fost fabricat în cursul noii campanii de comercializare a laptelui, iar acordarea celei mai mici valori a restituirii poate fi condiționată de furnizarea dovezii că produsul exportat a fost fabricat înainte de începutul noii campanii de comercializare a laptelui.
Pentru produsele care intră sub incidența subpozițiilor 04.03 B sau ex 23.07 B din Tariful vamal comun, dovada prevăzută anterior poate fi completată sau, după caz, înlocuită cu dovada:
-
că untul sau smântâna care a fost utilizată ca materie primă pentru fabricarea produselor încadrate la subpoziția 04.03 B;
-
că laptele degresat sau laptele praf degresat care a fost incorporat în produsele încadrate la subpoziția ex 23.07 B
au fost fabricate în cursul perioadei în cauză.
(2) Statele membre iau măsurile necesare în ceea ce privește documentele justificative care pot servi drept dovada prevăzută în alineatul (1), inclusiv măsurile de control aferente.
Articolul 2
Regulamentul (CEE) nr. 1420/83 se abrogă.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 2 aprilie 1984.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 martie 1984.

Labels: 3
17